**Șezătoare**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Azi nu mai vezi o șezătoare

Când doar istorii de succese

Oamenii spun pe înserare

Tot calculându-și interese.

Și nu mai sunt la modă vise,

Ci calendare de proiecte

Că, parcă, fură interzise

Poveștile ca incorecte.

Se vede că-s rămas de viață

Știința de-o socot minciună,

Iar până-n fapt de dimineață

Trăiesc în basmele de Lună.

În ele nimeni nu se ceartă

Să prindă o întâietate,

Că, uneori, aștrii pe dreaptă

Coboară-n slove din înalte.

Și, ușurel să nu încurce,

Foșnește râu-n arinișuri,

Iar troița de la răscruce

Îndreaptă căi spre povârnișuri.

Cerbii sosesc cu-argint pe glezne

S-asculte cerul lângă ape

Sătui de fricile din bezne

Cu stele-ncep să se adape.

O melodie de tăcere

Plutește lină și prelinsă

Că inima iar vrea să spere

Din lumea-n necredință stinsă.

Îmi simt cum aripa se-ntinde

Ca împlinirea de minune

Stejarul că presară ghinde

Ca lacrimile-n rugăciune.

Pe undeva o voce strigă

Din păsări ori că din fantasme,

Din umbre joase de ferigă

Se-nalță bourii din basme.

Eu nu mă mir că-s în trăire

În nopți senine, luminoase

Precum în viață e-o Iubire,

Dar nu în liricele false...

Cu-atâta greu îmi rup tot dorul

Să-l strâng ascuns pentru chindie

Când Soarele-nflori bujorul

În zariștea portocalie.

Cum să-nțeleagă-așa desfături

Acei ce nu știu vremea sfântă?..

Căci Dumnezeu ședea alături

Și-L auzeam cum se încântă...

Victor Bragagiu